text: Søn dømt for drabet på sin mor
  18 december 2017 kl. 15.10
  En 40-årig mand fra Esbjerg er mandag ved retten i Esbjerg blevet dømt for drabet på sin mor.
  
  Natten til den 12. august 2016 slog han flere gange sin 70-årige mor i hovedet med en hammer.
  Straks efter overfaldet anholdt Syd- og Sønderjyllands Politi tre mænd, som alle havde en relation til den 70-årige - og den ene, hendes søn, blev varetægtsfængslet.
  Kvinden boede på plejehjemmet Carolineparken i Varde. Hun døde otte uger senere af sine kvæstelser den 4. oktober 2016.
  Retten lagde ved afgørelse af sagen til grund, at det var volden og det deraf følgende sygdomsforløb, som var årsagen til, at kvinden afgik ved døden. Retten fandt det endvidere efter vidneforklaringer og dna-beviser bevist, at tiltalte var gerningsmanden til volden, og at han på grund af voldens omfang og art måtte indse det for overvejende sandsynligt, at ofret ville død som følge af slagene, fremgår det af dommen.
  Mentalundersøgelsen har vist, at han er psykisk syg og var sindssyg på gerningstidspunktet. Han er derfor blevet dømt til anbringelse på psykiatrisk afdeling uden nogen længste tid.
  Sønnen har hele tiden nægtet sig skyldig - men han modtog dommen.
   
   
  .
  